# Szimbólumok

Amikor az ősember az első jeleket kőre festette vagy véste, akkor azokkal élőlényeket, eseményeket örökített meg. A jelekről többnyire felismerhető, hogy kit vagy mit szimbolizálnak. Amikor kialakult az írás, akkor a használt írásjelek szintén egy helyet, tárgyat, személyt, azaz egy fogalmat jelöltek.

A számítógépek az 1940-es évektől alakultak ki a nyugati, főleg angolszász nyelvterületen, ezért először csak az angol, vagyis a latin írásjeleket ismerték. Ahogy a számítógépek, majd a személyi számítógépek elterjedtek a világon, úgy merült fel az igény, hogy a számítógépek ne csak az „angolt beszéljék”.

Először csak az ékezetes betűk és néhány szimbólum jelent meg a számítógépes írásban, például a paragrafusjel, vagy a szerzői jog (copyright) jele. Természetes igény volt, hogy matematikai szövegeket is tudjunk írni, ezért a nagyobb vagy egyenlő, vagy a háromnegyed is kapott egy szimbólumot. Mivel a számítógépek számokkal dolgoznak, ahol a betűket is számok jelölik, ezért az egyes szimbólumok mögött is egy-egy szám van. Hogy melyik szám melyik szimbólumot jelöli, azt az úgynevezett karaktertáblák mutatják.

A napjainkban már szabvánnyá vált UNICODE szimbólumrendszert használják a mai számítógépek és alkalmazásaik. A UNICODE kódrendszerben több mint százezer írásjel és más szimbólum található. Szerepel benne az összes ma élő és a történelem során használt legtöbb nyelv minden szimbóluma, de még a kitalált nyelvek írásjelei is. És természetesen tartalmaz minden szimbólumot pl. a tudományok műveléséhez. Mivel a szimbólumok világa bővül, ezért az új szimbólumok is fokozatosan helyet kapnak benne.

Töltsük le a forrásként megadott *szimbolumok.docx* szöveges állományt, és a továbbiakban abban oldjuk meg a következő feladatokat:

1. Keressük meg a szövegszerkesztőben a szimbólumok beszúrásának eszközét!
2. A harmadik bekezdésben említettünk négy szimbólumot. Keressük meg és szúrjuk be őket a szövegbe a leírásuk után egy zárójelpár közé!
3. Nézzünk utána a neten a valutaárfolyamoknak, vagyis annak, hogy körülbelül hány forintba kerül egy USA-dollár, egy angol font, egy euró és egy bitcoin!
4. Egészítsük ki az alábbi szöveget a mintának megfelelően! Az első sorban szöveggel, a következő sorban szimbólumokkal írjuk le az eredményt az előbb említett valutáknál!

**Minta:**

Egy angol font 390 forint.

1 £ = 390 Ft.